حزب التيار المصرى هو حزب اسسه فى اواخر يونيه 2011 عدد كبير من شباب ائتلاف شباب الثورة و مجموعة من الشباب المفصول من جماعة الأخوان المسلمين مع شباب ليبراليين و يساريين مستقلين. قيادة جماعة الإخوان هددت الشباب المنضمين للحزب بفصلهم من الجماعة، و قال الشبان انهم بيتمنو ان القياده تتعامل معاهم كأبنائها الملتزمين دعويا وتربويا لكن بيختلفو معاهم سياسياً. أكدت الناشطه اسماء محفوظ اللى انضمت للتيار المصرى وهى اساسا من اللى بيديروا حركة 6 ابريل مع صاحبها احمد ماهر إن ""التيار المصرى"" بيستوعب كل التيارات السياسيه إكمنه قايم على اساس برنامج مش على إيديولوجية و بيأكد على مبادئ الديموقراطيه و مدنية الدوله، و وضحت إن الحزب بيستهدف دمج الجماهير المصريه فى الحياه السياسيه المصريه و تمكينها من المشاركه الفعاله ، و نفت ان الحزب تم إختراقه عن طريق شباب جماعة الإخوان المسلمين.